Timișoara bazarului și-a târgului de alte chestii

Negocieri, artiști cu mesaje politice și obiecte în scop umanitar.

Bianca și jucăriile lui Vlad de la Bazar.

Weekendul trecut au fost două evenimente cu troc în oraș. Ambele de și pentru hipsteri, artiști, DIYiști, copii, colecționari de discuri, poseri, curioși sau pur și simplu iubitori de cumpărături, dar nu de shopping.

Am fost duminică după-masa la „BAZAR”, la Bastionul „Theresia”. Dar și la încheierea „Târgului de ciudățenii” la Scârț, unde am ajuns prea târziu, când se traficau ultimele viniluri; dar de unde am făcut rost două declarații de la reporteri ad-hoc.

Reportaj de la BAZAR

de Vlad-Marko Tollea

Lângă intrare, stă o tipă cu o șapcă pe care e un tigru, cu mesajul „Bathing is prohibited at this beach while the flag is flying” deasupra urechii. Sub cozoroc, privirea îi e îndreptată către un fel de carnețel pe care-l ține în mâna stângă. Își mușcă buzele și desenează în el. Are în fața ei ceramică cu „Merry Christmas” o farfurie rectangulară dar cu urechi (că doar are formă de pisică), precum și o cărțulie intitulată „Ce-i în sufletu’ lu’ Liviu?”.

E Ana Kun, iar eu sunt la cel mai relaxat bazar în care am pășit vreodată. Târgul cu același nume e organizat de launmomentdat și The Secret Garden. Fanzinele care poartă numele lui Liviu sunt în cadrul unui proiect care ajută alte suflete.

„Sunt tipărite prin Asociația Contrasens, pentru expoziția «MAD(e) in Romania»”, îmi spune Ana. Au cerut ajutorul Dianei Filimon de la Forum Apulum, care a pus-o în legătură cu trei jurnaliste din Teleorman.

Scopul a fost să găsească pe cineva din Alexandria pe care să ajute cu banii din vânzarea zine-ului. Dar se pare că unii dintre oamenii de-acolo sunt prea speriați de Dragnea.

Așa că am fost bucuroși să-l găsim pe Relu Voicu, un scenarist care îi învață pe copiii defavorizați din Scrioaștea, unde s-a mutat de ceva timp. Le cumpără de mâncare, face cursuri și teme cu ei pe lângă cele școlare, și îi încurajează să nu se lase de ea”, îmi descrie Ana proiectul.

Fotografie via Primitiv Print / Facebook.

Vizavi, Sorina Vazelina își expune o parte din lucrările ei grafice. Cumpăr o cutie de chibrituri după chipul și asemănarea lui Oprea, că și-așa îl am la suflet de când latura sa politică trebuia să moară. Lângă Ana, poți achiziționa tricouri de la Newclearfairy, și cam asta e-n prima cameră.

Fotografie de Roxana Tonța.

Fără doar și poate (dar cu Cadar, poate), punctul de atracție maximă a târgului e masa lui Vlad. Jucării, obiecte religioase și un mulaj din ceară cu mâna bunicii sale, printre altele. Probez o cagulă ortodoxă și o pun deoparte pentru o negociere ulterioară. În camera asta mai găsești taraba The Secret Garden, lângă, care au revizte, zines și alte chestii tipărite.

Printre ele, o carte de colorat rezultată în urma atelierului din zuia precedentă, coordonat de Livia Coloji. La el, au luat parte zece persoane. Pe lângă asta, mai aveau alte reviste și comics, cum ar fi cele editate de Jumătatea Plină.

Roxi și culorile. Fotografie via Florin Fâra / Facebook.

Mirosul de diluant și vopsea te cheamă în camera trei. Aici 14 persoane au luat parte la un atelier de serigrafie. Adică îți personalizezi tricoul sau traista cu modele puse la dispoziție de organizatori. Dintr-o boxă portabilă JBL se aude o muzică foarte încet în fundal, dar sunetul predominant ocazional e cel de un fâșâit ascuțit pe o sită din plastic. „Pe cealaltă parte, pe materialul pe care-l vrei personalizat ajunge o emulsie fotosensibilă care trebuie lăsată la neon”, îmi explică Grigore de la Primitiv Print.

Bazaru’ ăsta e relaxat și silențios, ca o dup’amiză leneșă de duminică. Cam 50–100 de persoane le-au călcat pragul.